SK Úradný vestník Európskej únie C 379/4

STANOVISKO KOMISIE

zo 7. novembra 2017

týkajúce sa plánu ukladania rádioaktívneho odpadu zo zariadenia na recykláciu kovov Cyclife UK Ltd, ktoré sa nachádza v meste Workington v grófstve Cumbria v Spojenom kráľovstve

(Iba anglické znenie je autentické)

(2017/C 379/03)

Nasledujúce posúdenie vychádza z ustanovení Zmluvy o Euratome bez toho, aby boli dotknuté akékoľvek ďalšie posúdenia, ktoré sa majú vykonávať podľa Zmluvy o fungovaní Európskej únie, a povinnosti vyplývajúce z nej a zo sekundárnych právnych predpisov (1).

Európska komisia dostala 30. mája 2017 od vlády Spojeného kráľovstva v súlade s článkom 37 Zmluvy o Euratome všeobecné údaje týkajúce sa zmeneného plánu ukladania rádioaktívneho odpadu (2) zo zariadenia na recykláciu kovov Cyclife UK Ltd.

Na základe týchto údajov a po porade so skupinou odborníkov Komisia vypracovala toto stanovisko:

1. Vzdialenosť lokality od hranice s najbližším členským štátom, v tomto prípade s Írskom, je 180 km.

2. Plánovaná zmena sa týka zvýšenia povoleného limitu vypúšťania kvapalných rádioaktívnych látok.

3. Za bežných prevádzkových podmienok je nepravdepodobné, že by plánovaná zmena mala za následok ožiarenie obyvateľstva v inom členskom štáte, ktoré by bolo zo zdravotného hľadiska vzhľadom na limity dávok stanovené v nových smerniciach o základných bezpečnostných normách (3) závažné.

4. V prípade neplánovaného uvoľnenia rádioaktívnych látok, ktoré môže nastať po haváriách typu a rozsahu uvedených vo všeobecných údajoch, by dávky, ktorých účinkom by pravdepodobne bolo vystavené obyvateľstvo iného členského štátu, neboli zo zdravotného hľadiska závažné vzhľadom na referenčné úrovne stanovené v smerniciach o základných bezpečnostných normách.

Komisia preto zastáva názor, že vykonávanie zmeneného plánu ukladania rádioaktívneho odpadu v akejkoľvek forme zo zariadenia na recykláciu kovov Cyclife UK Ltd (predtým Studsvik UK Ltd), ktoré sa nachádza v meste Workington v grófstve Cumbria v Spojenom kráľovstva, by počas bežného obdobia prevádzky, ako aj v prípade havárie typu a rozsahu uvedených vo všeobecných údajoch nemalo spôsobiť takú rádioaktívnu kontamináciu vody, pôdy či ovzdušia iného členského štátu, ktorá by bola zo zdravotného hľadiska vzhľadom na ustanovenia smerníc o základných bezpečnostných normách závažná.

V Bruseli 7. novembra 2017 Za Komisiu Miguel ARIAS CAÑETE člen Komisie

(1) Napríklad podľa Zmluvy o fungovaní Európskej únie by sa mali podrobnejšie posúdiť environmentálne aspekty. Komisia by chcela orientačne poukázať na ustanovenia smernice 2011/92/EÚ o posudzovaní vplyvov určitých verejných a súkromných projektov na životné prostredie, zmenenej smernicou 2014/52/EÚ, na smernicu 2001/42/ES o posudzovaní účinkov určitých plánov a programov na životné prostredie, ako aj na smernicu 92/43/EHS o ochrane prirodzených biotopov a voľne žijúcich živočíchov a rastlín a smernicu 2000/60/ES, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva.

(2) Ukladanie rádioaktívneho odpadu v zmysle bodu 1 odporúčania Komisie 2010/635/Euratom z 11. októbra 2010 o uplatňovaní článku 37 Zmluvy o Euratome (Ú. v. EÚ L 279, 23.10.2010, s. 36).

(3) Smernica Rady 96/29/Euratom z 13. mája 1996, ktorá stanovuje základné bezpečnostné normy ochrany zdravia pracovníkov a obyvateľstva pred nebezpečenstvami vznikajúcimi v dôsledku ionizujúceho žiarenia (Ú. v. ES L 159, 29.6.1996, s. 1) a smernica Rady 2013/59/Euratom z 5. decembra 2013, ktorou sa stanovujú základné bezpečnostné normy ochrany pred nebezpečenstvami vznikajúcimi v dôsledku ionizujúceho žiarenia, a ktorou sa zrušujú smernice 89/618/Euratom, 90/641/Euratom, 96/29/Euratom, 97/43/Euratom a 2003/122/Euratom (Ú. v. EÚ L 13, 17.1.2014, s 1) s účinnosťou od 6. februára 2018.